ચાલવું એટલે બોલવું ! મેં ઘણા લોકોને ચાલતી વખતે બોલતાં જોયાં છે. બે કે બેથી વધારે લોકો સાથે ચાલવા નીકળે તો સ્વાભાવિક છે કે, વાતો તો થવાની જ. આમાં બે ફાયદા થાય. ડબલ કેલરી બળે ને મન હલકું થાય. જો કે આમા બોલવાના બધાએ વારા બાંધવા પડે. નહીં તો એકને જ ફાયદો થાય ને બાકીનાંને ગેરફાયદો થાય. કેલરી તો ઓછી બળે પણ બોલવા ન મળે એટલે મન ભારે થઈ જાય. ઘણાં એટલે જ કદાચ એકલાં જ ચાલવા નીકળે. પછી ઘરમાં જે ન બોલાતું હોય એટલે કે બોલવાનો મોકો ન મળતો હોય તે ય નિરાંતે બબડતાં બબડતાં જઈ શકાય. ઘણાંને સવારમાં ભજન ગાવાના ગમતાં હોય પણ ઘરમાં બધાંની ઊંઘ બગડતી હોય તો ચાલવાને બહાને ભજન ગવાઈ જાય. ને આજકાલ, મોબાઈલને લીધે કોઈને બોલવાનું કહેવું નથી પડતું, એવાઓ તો ચાલતાં ચાલતાં બોલતાં જ રહે છે. એમને મન તો ચાલવું એટલે બોલવું કે બોલવું એટલે ચાલવું બધું એક જ. એમની બોલચાલના બધા વ્યવહારનું એક જ ઠેકાણું – મોબાઈલ !